ພິທີເຊັນບົດບັນທຶກຄວາມເຂົ້າໃຈ 3 ຝ່າຍ ລະຫວ່າງ ສໍານັກງານຄະນະກໍາມະການຄຸ້ມຄອງຫຼັກຊັບ, ຕະຫຼາດຫຼັກຊັບລາວ ແລະ ສະພາການຄ້າ ແລະ ອຸດສາສະຫາກໍາແຫ່ງຊາດລາວ ວັນທີ 20 ພະຈິກ 2017, ທີ່ ສະພາການຄ້າ ແລະ ອຸດສາຫະກໍາແຫ່ງຊາດລາວ.
ພິທີເຊັນບົດບັນທຶກຄວາມເຂົ້າໃຈ 3 ຝ່າຍ ລະຫວ່າງ ສໍານັກງານຄະນະກໍາມະການຄຸ້ມຄອງຫຼັກຊັບ,ຕະຫຼາດຫຼັກຊັບລາວ ແລະ ສະພາການຄ້າ ແລະ ອຸດສາສະຫາກໍາແຫ່ງຊາດລາວວັນທີ 20 ພະຈິກ 2017, ທີ່ ສະພາການຄ້າ ແລະ ອຸດສາຫະກໍາແຫ່ງຊາດລາວ ຕ່າງໜ້າເຊັ່ນບົດບັນທຶກເຂົ້າໃຈ 3 ຝ່າຍໂດຍ ທ່ານ ນາງ ສາຍສະໝອນ ຈັນທະຈັກ ຫົວໜ້າສຳນັກງານຄະນະກຳມະການຄຸ້ມຄອງຫຼັບຊັບ, ທ່ານ ອຸເດດ ສຸວັນນະວົງ ປະທານສະພາການຄ້າ ແລະ ອຸດສາຫະກຳແຫ່ງຊາດລາວ, ທ່ານ ວັນຄຳ ວໍຣະວົງ ຜູ້ອຳນວຍການໃຫ່ຍຕະຫຼາດຫຼັກຊັບລາວ. ການເຊັນບົດບັນທຶກສະບັບນີ້ ສ້າງຂຶ້ນເພື່ອເພີ່ມທະວີການພົວພັນຮ່ວມມື ແລະ ຊ່ວຍເຫຼືອເຊິ່ງກັນ ແລະ ກັນ ລະຫ່ວາງ ສຄຄຊ, ຕລຊລ ແລະ ສຄອຊ ໃນການຈັດຕັ້ງປະຕິບັດ ກ່ຽວກັບການແລກປ່ຽນຂໍ້ມູນ-ຂ່າວສານ, ການຈັດກອງປະຊຸມສຳມະນາ ແລະ ແລກປ່ຽນບົດຮຽນ ແລະ ການຈັດງານສົ່ງເສີມທຸລະກິດເພື່ອເຂົ້າຈົດທະບຽນໃນຕະຫຼາດຫຼັກຊັບລາວ ເປັນຕົ້ນແມ່ນ: ການຄຸ້ມຄອງບໍລິຫານທີ່ດີ, ລະບົບບັນຊີ, ສະໜອງຂໍ້ມູນກ່ຽວກັບເປົ້າໝາຍວິສາຫະກິດທີ່ມີເງື່ອນໄຂ ແລະ ຫົວຂໍ້ທີ່ເຫັນວ່າສຳຄັນ ແລະ ຈຳເປັນ ເພື່ອສ້າງຄວາມເຂັ້ມແຂງໃຫ້ແກ່ວິສາຫະກິດ ເພື່ອໃຫ້ມີເງື່ອນໄຂເຂົ້າລະດົມທຶນຜ່ານຕະຫຼາດທຶນລາວ ເພື່ອໃຫ້ວິສາຫະກິດລາວມີການເຕີບໃຫຍ່ຂະຫຍາຍຕົວ ປະກອບສ່ວນຊຸກຍູ້ການພັດທະນາເສດຖະກິດ-ສັງຄົມ ຂອງປະເທດ ແລະ ທັງເປັນການພັດທະນາຕະຫຼາດທຶນລາວໃຫ້ມີຄວາມເຕີບໃຫຍ່ເຂັ້ມແຂງເທື່ອລະກ້າວ.
ໃນໄລຍະຜ່ານມາ, ພັກ ແລະ ລັດຖະບານ ໄດ້ເອົາໃຈໃສ່ຊີ້ນໍາ ນໍາພາພາກສ່ວນກ່ຽວຂ້ອງ ເພື່ອກະກຽມສ້າງຕັ້ງແລະ ພັດທະນາຕະຫຼາດຫຼັກຊັບໃຫ້ມີການເຄື່ອນໄຫວຢ່າງຕັ້ງໜ້າ. ໃນນັ້ນ ຜົນສໍາເລັດທີ່ພົ້ນເດັ່ນ ແມ່ນພວກເຮົາໄດ້ສ້າງຕັ້ງ ຄະນະກໍາມະການຄຸ້ມຄອງຫຼັກຊັບ ຂຶ້ນໃນປີ 2009 ໂດຍມີ ທ່ານ ຮອງນາຍົກລັດຖະມົນຕີ ລັດຖະມົນຕີວ່າການກະ ຊວງການເງິນ ເປັນປະທານ, ໄດ້ສໍາເລັດການສ້າງຕັ້ງຕະຫຼາດຫຼັກຊັບລາວຂຶ້ນ ໃນປີ 2010 ແລະ ນໍາ 2 ລັດວິສາຫະກິດ ຈາກຂະແໜງການທະນາຄານ ແລະ ພະລັງງານໄຟຟ້ານໍ້າຕົກ ແລະ 4 ບໍລິສັດເອກະຊົນ ຫັນເປັນບໍລິສັດມະຫາຊົນ ເພື່ອລະດົມທຶນຈາກມວນຊົນ ແລະ ເຂົ້າຈົດທະບຽນໃນຕະຫຼາດຫຼັກຊັບລາວ.
ການສ້າງຕັ້ງ ແລະ ພັດທະນາຕະຫຼາດທຶນໃນ ສປປ ລາວ ຖືເປັນວຽກງານໜຶ່ງທີ່ມີຄວາມ ໝາຍຄວາມສໍາຄັນຢ່າງຍິ່ງ, ເພາະການພັດທະນາຕະຫຼາດທຶນ ແມ່ນການພັດທະນາຊ່ອງທາງລະດົມທຶນເຂົ້າໃສ່ການຜະລິດສິນຄ້າ ແລະ ການບໍລິການ ຂອງບັນດາວິສາຫະກິດຂອງລາວ ເພື່ອປະກອບສ່ວນສ້າງຊຸກຍູ້ການພັດທະນາເສດຖະກິດຂອງຊາດ ໃຫ້ໜັກແໜ້ນເຂັ້ມແຂງ. ສະນັ້ນ, ເພື່ອໃຫ້ບັນດາວິສາຫະກິດຂອງລາວເຫັນໄດ້ຄວາມສຳຄັນ ແລະ ຜົນປະໂຫຍດຂອງຕະຫຼາດທຶນ ແລະ ຊຸກຍູ້ໃຫ້ວິສາຫະກິດປັບປຸງ, ສ້າງຄວາມເຂັ້ມແຂງໃຫ້ມີເງື່ອນໄຂເຂົ້າລະດົມທຶນໃນ ຕລຊລ ໄດ້. ໃນມື້ນີ້ ສຄຄຊ, ຕລຊລ ແລະ ສຄອຊ ຈຶ່ງໄດ້ຮ່ວມມືກັນ ຊຸກຍູ້ວຽກງານສ້າງຄວາມເຂັ້ມແຂງໃຫ້ແກ່ບັນດາວິສາຫະກິດ ແລະ ເພື່ອໂຄສະນາເຜີຍແຜ່ຄວາມຮູ້ທົ່ວໄປກ່ຽວກັບວຽກງານຕະຫຼາດທຶນໃຫ້ແກ່ບັນດາວິສາຫະກິດ, ຮ່ວມກັນຄົ້ນຄວ້າຄັດເລືອກເປົ້າໝາຍວິສາຫະກິດ ທີ່ມີເງື່ອນໄຂເພື່ອລະດົມທຶນໃນຕະຫຼາດທຶນ ແລະ ເຂົ້າຈົດທະບຽນໃນ ຕລຊລ.
ການຮ່ວມມືກັນຂອງ 3 ພາກສ່ວນ ພວກເຮົາໃນມື້ນີ້ ຈຶ່ງເປັນນິມິດໝາຍອັນດີ ໃຫ້ແກ່ການພັດທະນາຕະຫຼາດທຶນລາວ ກໍ່ຄືການສ້າງຄວາມເຂັ້ມແຂງໃຫ້ວິສາຫະກິດລາວມີເງື່ອນໄຂເຂົ້າລະດົມທຶນຜ່ານ ຕລຊລ. ຂ້າພະເຈົ້າຈຶງຫວັງເປັນຢ່າງຍິ່ງວ່າ ການຮ່ວມມືຂອງພວກເຮົາ ໃນຄັ້ງນີ້ຈະບັນລຸໄດ້ຕາມຈຸດປະສົງ ລະດັບຄາດໝາຍທີ່ໄດ້ກຳນົດໄວ້.